《迁居》
宋代·洪炎

从宦三十载，故山凡几归。昔归尚有屋，再归已倾攲。

今归但乔木，竹落荆薪扉。上为鹳鸟都，下为鸡犬栖。

相彼东北隅，三亩以为基。积块与运甓，实洼而培庳。

成兹道傍舍，空我橐中赀。堂室敢即安，牖户适所宜。

嘉树三四株，当窗发华滋。馨香入怀袖，似与迁徙期。

我今六十老，岂不知前非。咨谋愚见拾，就列筋力微。

窃食奉祠禄，永负伐檀诗。松楸幸在望，邻曲不见遗。

葛巾随里社，庶以保期颐。

作者简介：洪炎（1067～1133），字玉甫，南昌（今属江西）人。黄庭坚外甥，出生书香门第，由祖母启蒙，洪炎与洪朋、洪刍、洪羽四兄弟，都是诗人，号称“豫章四洪”江西诗派诗人。